|  |  |  |
| --- | --- | --- |
| ՀԱՅԱՍՏԱՆԻ ՀԱՆՐԱՊԵՏՈՒԹՅԱՆԿՐԹՈՒԹՅԱՆ, ԳԻՏՈՒԹՅԱՆ, ՄՇԱԿՈՒՅԹԻ ԵՎ ՍՊՈՐՏԻՆԱԽԱՐԱՐՈՒԹՅՈՒՆ **ԳԼԽԱՎՈՐ ՔԱՐՏՈՒՂԱՐ** | C:\Users\Araik\Desktop\coa.jpg | РЕСПУБЛИКА АРМЕНИЯ  МИНИСТЕРСТВО ОБРАЗОВАНИЯ, НАУКИ, КУЛЬТУРЫ И СПОРТА  **ГЕНЕРАЛЬНЫЙ СЕКРЕТАРЬ**  REPUBLIC OF ARMENIA  MINISTRY OF EDUCATION, SCIENCE, CULTURE AND SPORT  **GENERAL SECRETARY** |
| **0010, Երևան, Վ. Սարգսյան 3, Կառավարական տուն 2, Հեռ./Тел./Tel.: +374 10 59 96 00, ֆաքս/факс/fax (374 10) 52 73 43,**  **0010, Ереван, В. Саргсян 3, Дом правительства 2, 0010, V. Sargsyan 3, Government House 2, Yerevan, secretariat@escs.am, www.escs.am** | | |

**N 04/35/515-2025**

**«**[**Քրոու ընդ Ասատրյանս» ՍՊԸ**](https://eauction.armeps.am/hy/procurer/bo_details/tid/21316/status/5/id/5624/)**-ի տնօրեն**

**ԱԼԲԵՐՏ ԱՍԱՏՐՅԱՆԻՆ**

**(Էլ.փոստ՝ procurement@crowe.am)**

**Հարգելի´ պարոն Ասատրյան**

ՀՀ կրթության, գիտության, մշակույթի և սպորտի նախարարության և «Քրոու ընդ Ասատրյանս» սահմանափակ պատասխանատվությամբ ընկերության միջև 14.03.2024թ. կնքված թիվ ՀՀԿԳՄՍՆԳՀԾՁԲ-24/29 ծածկագրով պայմանագրի (այսուհետ՝ Պայմանագիր) համաձայն Ձեր կողմից ստանձնվել էր ներքին աուդիտի ծառայությունների (այսուհետ՝ Ծառայություն) մատուցման պարտավորությունը՝ Պայմանագրի անբաժանելի մասը կազմող №1 հավելվածով սահմանված տեխնիկական բնութագիր-գնման ժամանակացույցին (այսուհետ՝ ՏԲԳԺ) համապատասխան և սահմանված ժամկետներով:

ՏԲԳԺ-ի համաձայն՝ Կատարողը պարտավոր էր Պայմանագիրը և դրա շրջանակներում յուրաքանչյուր հաջորդող բյուջետային տարվա համար կնքվող համաձայնագիրն ուժի մեջ մտնելու օրվանից սկսած ձեռնարկել ներքին աուդիտի մասին ՀՀ օրենսդրությամբ սահմանված գործառնությունների ու գործողությունների կատարումն այնպիսի ժամկետներում, որպեսզի տվյալ բյուջետային տարին ընդգրկող ժամանակահատվածում, մինչև Ծառայության մատուցման ժամկետի ավարտի օրը, ապահովի տեխնիկական առաջադրանքով և ներքին աուդիտի մասին ՀՀ օրենսդրությամբ սահմանված ներքին աուդիտի ծառայությունների մատուցումը:

Պայմանագրի համաձայն՝ Ծառայության մատուցման ժամկետը սահմանվել է տվյալ տարվա (2024 թ.) դեկտեմբերի 25-ը (այսուհետ՝ ավարտի օրը):

Պայմանագրի համաձայն՝ Նախարարության կողմից Ծառայության մատուցման ընդունման համար հաշվետվությանը(ներին) հավանություն է տրվում կամ առարկություններով Կատարողին լրամշակման է վերադարձվում Կոմիտեի (Նախարարության ներքին աուդիտի կոմիտե) կողմից, դրա քննարկման արդյունքներով (գրավոր արձանագրվում է): Նախարարության պատասխանատու ստորաբաժանման կողմից Ծառայության ընդունման համար հիմքը հանդիսանում է Կոմիտեի կողմից հավանություն ստացած հաշվետվությունը(ները):

Պայմանագրի 2.1.3 կետի համաձայն՝ Պատվիրատուն իրավունք ունի միակողմանի լուծել պայմանագիրը, եթե Կատարողն էականորեն խախտել է պայմանագիրը: Կատարողի կողմից պայմանագիրը խախտելը էական է համարվում, եթե՝

ա) մատուցված ծառայությունը չի համապատասխանում պայմանագրի № 1 հավելվածով սահմանված պահանջներին,

բ) խախտվել է ծառայության մատուցման ժամկետը:

Կատարողի կողմից Պայմանագրի ավարտի օրվա դրությամբ թույլ են տրվել հետևյալ էական խախտումները.

ա. ՏԲԳԺ-ով սահմանված պահանջներին չհամապատասխանելու հիմքով Նախարարության ներքին աուդիտի կոմիտեի կողմից հավանություն չի տրվել վերոնշյալ թվով 40 աուդիտորական վերջնական հաշվետվություններին (արձանագրվել է ՀՀ կրթության, գիտության, մշակույթի և սպորտի նախարարության ներքին աուդիտի կոմիտեի 25.12.2024թ. նիստի արձանագրությամբ), ինչի արդյունքում Նախարարության պատասխանատու ստորաբաժանման կողմից էլեկտրոնային գնումների armeps համակարգի միջոցով չեն ընդունվել «Հայաստանի Հանրապետության կրթության, գիտության, մշակույթի և սպորտի նախարարության ներքին աուդիտի 2024թ. տարեկան ծրագրով» սահմանված թվով 41 ներքին աուդիտի առաջադրանքներից թվով 40 աուդիտորական վերջնական հաշվետվությունները.

բ. մինչև Պայմանագրի ավարտի օրը չի ապահովել Նախարարության ներքին աուդիտի 2024թ. տարեկան ծրագրով սահմանված թվով 1՝ Գնումների աուդիտի (ՀՀ կրթության, գիտության, մշակույթի և սպորտի նախարարության կողմից իր կարիքների համար 2024թ. համար իրականացված գնման ընթացակարգերի և ՀՀ կրթության, գիտության, մշակույթի և սպորտի նախարարության կողմից իր կարիքների համար 2024թ. կնքված պայմանագրերի կատարման և կառավարման գործընթացի աուդիտ) ներքին աուդիտի առաջադրանք տեխնիկական բնութագրով սահմանված պարբերականությամբ կատարումը և Նախարարության ներքին աուդիտի գործունեության կանոնակարգով սահմանված ժամկետներում չի ներկայացրել համապատասխան գրավոր հաշվետվություններ.

գ. չի ապահովել Պայմանագիրն ուժի մեջ մտնելու օրվանից սկսած, մինչև Ծառայության մատուցման ժամկետի ավարտի օրը, Նախարարության համար սահմանված աշխատանքային օրերին, աշխատանքային ռեժիմով սահմանված ժամերին, իր առնվազն մեկ աշխատակցի ներկայությունը Նախարարությունում, ով պատասխանատու է ներքին աուդիտի օրենսդրությամբ ներքին աուդիտի ստորաբաժանման համար նախատեսված բոլոր պահանջների կատարման համար.

դ. Նախարարության ներքին աուդիտի 2025-2027 թվականների ռազմավարական և 2025 թվականների տարեկան ծրագրերը կազմվել են ՏԲԳԺ-ով սահմանված ընթացակարգի խախտումներով, այն է՝ չի ապահովվել ներքին աուդիտ օրենսդրությամբ այդ ծրագրերի կազմման, քննարկման, հաստատման համար սահմանված ընթացակարգերը: Վերոնշյալ ծրագրերը Նախարարության ներքին աուդիտի կոմիտեի քննարկմանն են ներկայացվել առանց Նախարարության ընդհանուր հսկողության միջավայրի ստուգաթերթը Կոմիտեի անդամների հետ քննարկելու և Նախարարին ներկայացնելու պահանջի կատարումը ապահովելու՝ ներքին աուդիտի ստորաբաժանման ղեկավարի կողմից արդեն իսկ հաստատված (ստորագրված) վիճակում: Ծրագրերը կազմելիս Կատարողի կողմից անտեսվել է նաև ներքին աուդիտի օրենսդրությամբ և տեխնիկական առաջադրանքով սահմանված՝ ռազմավարական ծրագրի կազմման ընթացքում ՀՀ կրթության, գիտության, մշակույթի և սպորտի նախարարի և Կոմիտեի կողմից մատնանշված խնդիրները և նրանց դիրքորոշումներն ու գերակայությունները պարտադիր հաշվի առնելու պահանջը: Ծրագրերը կազմվել և ստորագրվել են առանց այդ դիրքորոշումներն ու գերակայությունները հաշվի առնելու:

Նաև, ծրագրերը կազմվել են սխալներով և վրիպակներով, մասնավորապես՝ ծրագրերով սահմանվել և տարեկան ծրագրի ցանկում ներառվել են գոյություն չունեցող ներքին աուդիտի միավորներ՝ «ՀՀ Բարձրագույն որակավորման կոմիտե», «ՀՀ Լեզվի կենտրոն», ինչպես նաև սխալ անվանումներով ներքին աուդիտի միավորները՝ «Գնումների վարչություն» (Նախարարության կառուցվածքում այդպիսի անվանումով ստորաբաժանում չկա), «Գիտության կոմիտե» (Նախարարության ենթակայությամբ այդպիսի անվանումով կոմիտե չկա):

Հաշվի առնելով վերոգրյալը և հիմք ընդունելով Պայմանագրի 2.1.3 կետը՝ ՀՀ կրթության, գիտության, մշակույթի և սպորտի նախարարությունը միակողմանի լուծում է ՀՀ կրթության, գիտության, մշակույթի և սպորտի նախարարության և «Քրոու ընդ Ասատրյանս» սահմանափակ պատասխանատվությամբ ընկերության միջև 14.03.2024թ. կնքված թիվ ՀՀԿԳՄՍՆԳՀԾՁԲ-24/29 ծածկագրով գնման պայմանագիրը:

**ՀԱՐԳԱՆՔՈՎ՝ՀԱՍՄԻԿ ՀԱԿՈԲՅԱՆ**

